Source: https://ficek.sk/vysporiadanie-majetku-po-rozvode-v-inom-state-cudzine-41
Timestamp: 2020-08-08 20:31:00+00:00

Document:
[2020] Vysporiadanie majetku po rozvode v inom štáte (cudzine) | Právna Poradňa
Na konanie o vyporiadanie BSM je v zmysle Civilného sporového poriadku vecne a miestne príslušným súdom okresný súd, v ktorého obvode má žalovaný trvalý pobyt. Tak je tomu v prípade, ak má slovenský súd právomoc. Právomocou sa rozumie oprávnenie a zároveň povinnosť orgánu vo veci konať a rozhodnúť. V prípade, ak súd nedisponuje právomocou, podľa § 9 Civilného sporového poriadku konanie bezodkladne zastaví. Svoju právomoc skúma súd aj v prípadoch, v ktorých sa vyskytne tzv. cudzí prvok, alebo inak nazývaný „cezhraničný prvok“ Cudzím prvkom môže byť napríklad to, že strana sporu je občanom iného štátu, má bydlisko v inom štáte, alebo sa spor týka veci, ktorá s nachádza mimo územia SR.
Na konania s cudzím prvkom sa uplatňuje zákon č. 97/1963 Zb. o medzinárodnom práve súkromnom a procesnom. Vstupom do Európskej únie sme sa však ako štát zaviazali dodržiavať právne predpisy EÚ, teda nariadenia, smernice, opatrenia a pod. Legislatívne orgány Európskej únie sa snažia postupne harmonizovať a zjednocovať právnu úpravu v rôznych právnych oblastiach a prijímajú rôzne legislatívne akty EÚ. Ako príklad možno uviesť nariadenie o právomoci a o uznávaní a výkone rozsudkov v občianskych a obchodných veciach, nariadenie o rozhodnom práve pre zmluvné záväzky (Rím I), nariadenie o rozhodnom práve pre mimozmluvné záväzky a mnohé ďalšie. Tieto akty majú prednosť aj pred zákonom, a teda ak sú splnené podmienky v nich ustanovené, môžu ich príslušné orgány uplatniť na konkrétny prípad. V opačnom prípade postupujú podľa príslušnej vnútroštátnej právnej úpravy, na Slovensku podľa zákona o medzinárodnom práve súkromnom a procesnom.
Konanie o vyporiadanie bezpodielového spoluvlastníctva manželov sa bezpochyby týka majetku. Ak sa však k nemu pridá aj cudzí prvok, je potrebné skúmať, či súd disponuje oprávnením vo veci konať a rozhodnúť. V tomto článku si rozoberieme situáciu keď sa pri vyporiadaní BSM nachádza majetok v inom štáte, než v tom, v ktorom sa podala žaloba.
Ak sa cudzí prvok týka krajiny patriacej do Európskej únie, je v prvom rade potrebné skúmať, či existuje platné a účinné nariadenie, ktoré sa na daný právny vzťah uplatní. Ak áno, postupuje sa podľa konkrétneho nariadenia. V prípade, ak takéto nariadenie neexistuje, prípadne existuje, no explicitne vylučuje použitie svojich ustanovení na daný prípad, bude potrebné postupovať podľa zákona o medzinárodnom práve súkromnom a procesnom. Ešte pred jeho samotným použitím však treba zistiť, či medzi štátmi nie je uzavretá medzinárodná zmluva, ktorá by takýto právny vzťah upravovala.
Vyporiadanie BSM je občianskoprávnym sporom. Na občianskoprávne spory s cudzím prvkom týkajúcim sa Európskej únie sa uplatní Nariadenie č. 1215/2012 o právomoci a o uznávaní a výkone rozsudkov v občianskych a obchodných veciach. Podľa čl. 1 ods.2 písm. a) tohto nariadenia sa toto nariadenie neuplatňuje na osobný stav a právnu spôsobilosť fyzických osôb, majetkové práva vyplývajúce z manželského zväzku alebo zo vzťahu, ktorý má podľa rozhodného práva porovnateľné účinky ako manželský zväzok. Tým, že nariadenie explicitne vylučuje použitie jeho právnej úpravy na majetkové práva vyplývajúce z manželského záväzku, teda aj BSM, bude potrebné použiť zákon o medzinárodnom práve súkromnom a procesnom. Podľa § 37 zákona o medzinárodnom práve súkromnom a procesnom ak ďalej nie je ustanovené inak, právomoc slovenských súdov je daná, ak osoba, proti ktorej smeruje návrh (žaloba), má na území Slovenskej republiky bydlisko alebo sídlo a ak ide o majetkové práva, ak tu má majetok.
Ako sme spomínali vyššie, konanie o vyporiadanie BSM je majetkový spor, a na posúdenie právomoci je preto nevyhnutné skúmať, v ktorom štáte sa daný majetok nachádza. Ak sa majetok nachádza na území Slovenskej republiky potom má slovenský súd právo v tejto veci konať a rozhodnúť. Ak by sa však majetok patriaci do BSM nachádzal v inom štáte, musel by náš súd postupovať podľa § 9 Civilného sporového poriadku a konanie zastaviť pre nedostatok svojej právomoci.
K tejto veci uvádzame aj právny názor Okresného súdu Bratislava II, ktorý potvrdzuje vyššie uvedené:
„Z uvedeného je zrejmé, že právomoc slovenského súdu v konaní o majetkových právach, ktorým konaním je nepochybne aj konanie o vyporiadanie bezpodielového spoluvlastníctva manželov, je daná len v prípade, že odporca má na území Slovenskej republiky tento majetok, bez ohľadu na jeho bydlisko.“
Číslo konania 18C/254/2012
„Z gramatického aj logického výkladu tohto zákonného ustanovenia je zrejmé, že právomoc slovenského súdu v konaní o majetkových právach, ktorým konaním je nepochybne aj konanie o vyporiadanie BSM, je daná len v prípade, že odporca má na území Slovenskej republiky tento majetok, bez ohľadu na jeho bydlisko (podmieňovacia spojka ... a ak ... a nie alebo ak ...).“
Číslo konania 15/103/2011
Záverom je možné konštatovať, že ak chcú bývalí manželia vyporiadať svoje bezpodielové spoluvlastníctvo súdnou cestou, musia brať do úvahy to, v ktorom štáte sa nachádza majetok a podľa toho podať žalobu na súd. V opačnom prípade bude nasledovať zbytočné predlžovanie celého vyporiadania.

References: súd 
 súd 
 § 9
 súd 
 súd 
 čl. 1
 § 37
 súd 
 súd 
 § 9